กรมการพัฒนาชุมชน เปิดตัวแพลตฟอร์มออนไลน์ "โคก หนอง นา พัฒนาชุมชน"
นายสุทธิพงษ์ จุลเจริญ อธิบดีกรมการพัฒนาชุมชน กระทรวงมหาดไทย กล่าวว่า ที่ผ่านมารัฐบาลได้ให้ความสำคัญกับการพัฒนาและนำเทคโนโลยีสารสนเทศมาใช้เป็นเครื่องมือสนับสนุนการพัฒนาประเทศ โดยนำเทคโนโลยีมาใช้ประโยชน์จากข้อมูลขนาดใหญ่ของภาครัฐในการแก้ไขปัญหาต่างๆ ทั้งในมิติด้านเศรษฐกิจ สังคม สิ่งแวดล้อมและความมั่นคง ให้ก้าวสู่ประเทศพัฒนาตามยุทธศาสตร์ชาติ 20 ปี และประยุกต์ใช้เทคโนโลยีดิจิทัล เข้าไปในแต่ละยุทธศาสตร์ชาติ กรมการพัฒนาชุมชนได้สร้างแพลตฟอร์มออนไลน์ "โคก หนอง นา พัฒนาชุมชน" ขึ้น เพื่อนำเทคโนโลยีดิจิทัลมาใช้ให้เกิดประโยชน์สูงสุด ตามเป้าหมายที่กำหนดไว้ในปี 2565  กรมการพัฒนาชุมชน จัดตั้งศูนย์ war room โคก หนอง นา เพื่อตอบข้อสงสัย ในการปฏิบัติงานโครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ ประยุกต์สู่ “โคก หนอง นา” รวมทั้งได้ออกแบบ Digital Platform ภายใต้ชื่อ “โคก หนอง นา พัฒนาชุมชน” เป็นช่องทางหลักในการจัดการบริหารงานร่วมกัน สามารถเข้าถึงหน้า web กรมการพัฒนาชุมชน และ QR-Code ในโครงการ โคก หนอง นา พัฒนาชุมชน ระบบนี้มี 4 ฟังกชันหลักคือ ส่วนที่ 1.ระบบสารสนเทศเพื่อการตัดสินใจ (Executive Information System(EIS) นำเสนอข้อมูลพื้นที่โคก หนอง นา ตามรายจังหวัด และรายพื้นที่ได้อย่างชัดเจน พร้อมบ่งชี้ผลดำเนินงานในแต่ละพื้นที่ว่าขับเคลื่อนแล้วกี่เปอร์เซ็นต์ เพื่อการติดตามงานและบ่งชี้ความสำเร็จของโครงการ ส่วนที่ 2: โคก หนอง นา CDD Channel เป็นจุดเชื่อมโยงช่องทางสื่อสารของโครงการ ทั้ง Facebook page: โคก หนอง นา พัฒนาชุมชน ช่อง Youtube โคก หนอง นา พัฒนาชุมชน ช่อง TV พช และ Line official ของ พช @cddtoday ช่องเหล่านี้จะเป็นศูนย์เชื่อมสื่อชุดความรู้ และผลความสำเร็จที่ได้แลกเปลี่ยนกัน ส่วนที่ 3: Infographic เป็นแหล่งชุดองค์ความรู้ต่างๆ เกี่ยวกับ โคก หนอง นา ที่ได้จัดทำให้เข้าใจง่าย และส่วนที่ 4: ระบบรับสื่อและนำเสนอสื่อผ่านระบบ e-book รวมถึงระบบยังสามารถสอบถามข้อมูล ประเด็นคำถามต่างๆ ในกระดานคำตอบ ซึ่งจะมีเจ้าหน้าที่ในการถาม-ตอบ ข้อสงสัยต่างๆ เพื่อที่จะพัฒนาฐานข้อมูลไปสู่ระบบ Chatbot ต่อไปในการสื่อสาร 2 ทาง ระหว่างส่วนกลางและพื้นที่ ได้อย่างรวดเร็วและชัดเจนตั้งแต่เริ่มโครงการจนถึงสิ้นสุดโครงการ ซึ่ง Digital Platform นี้ จะเป็นประโยชน์แก่ประชาชนอย่างแท้จริง